ប្រធាន​ប៉ូលិស​ក្រុង Atlanta រដ្ឋ Georgia លាលែង​ពី​តំណែង ក្រោយ​ពី​ជន​ម្នាក់​បាន​ស្លាប់​បន្ទាប់ពី​ប៉ូលិស​បាន​បាញ់
ប្រធាន​ប៉ូលិស​ប្រចាំទី​ក្រុង Atlanta អ្នកស្រី Erika Shields បាន​លាលែង​ចេញ​ពី​តំណែង នៅ​ពេល​​ដែល​ការ​ស្លាប់​របស់​លោក Rayshard Brooks អាយុ ២៧ ឆ្នាំ បាន​បង្ក​ឲ្យ​មាន​រលក​តវ៉ា​ថ្មី​នៅ​ក្នុង​ទីក្រុង Atlanta។
វ៉ាស៊ីនតោន — ប្រធានប៉ូលិសប្រចាំទីក្រុង Atlanta រដ្ឋ Georgia សហរដ្ឋអាមេរិក បានលាលែងពីតំណែងកាលពីថ្ងៃសៅរ៍ទី ១៣ មិថុនា គឺក្នុងរយៈពេលប៉ុន្មានម៉ោងក្រោយមក បន្ទាប់ពីបុរសស្បែកខ្មៅម្នាក់បានស្លាប់ ក្រោយពីមន្ត្រីប៉ូលិសម្នាក់បានបាញ់ក្នុងហេតុការណ៍ត្រួតពិនិត្យជាតិស្រវឹង។ អាជ្ញាធរបានឲ្យដឹងថា បុរសដែលត្រូវបានប៉ូលិសបាញ់នោះបានឆក់យកឧបករណ៍ឆក់របស់ប៉ូលិស ហើយបានរត់គេចនៅពេលដែលត្រូវបានប៉ូលិសបាញ់។ ប្រធានប៉ូលិសប្រចាំទីក្រុង Atlanta អ្នកស្រី Erika Shields បានលាលែងចេញពីតំណែង នៅពេលដែលការស្លាប់របស់លោក Rayshard Brooks អាយុ ២៧ ឆ្នាំ បានបង្កឲ្យមានរលកតវ៉ាថ្មីនៅក្នុងទីក្រុង Atlanta។ រលកតវ៉ាថ្មីនេះបានផ្ទុះឡើង បន្ទាប់ពីមានការថមថយការធ្វើបាតុកម្មក្រោយពីការស្លាប់របស់លោក George Floyd ពេលស្ថិតក្នុងសមត្ថកិច្ចរបស់ប៉ូលិសនៅក្នុងទីក្រុង Minneapolis រដ្ឋ Minnesota កាលពីពេលថ្មីៗនេះ។ កាលពីយប់ថ្ងៃសៅរ៍ ក្រុមអ្នកតវ៉ាបានដុតហាង Wendy's ដែលជាកន្លែងដែលលោក Brooks ត្រូវបានបាញ់សម្លាប់កាលពីយប់ថ្ងៃសុក្រ និងបានរាំងខ្ទប់ចរាចរណ៍នៅផ្លូវជាតិល្បឿនលឿននៅក្បែរនោះ។ អភិបាលក្រុង Atlanta អ្នកស្រី Keisha Lance Bottoms បានប្រកាសពីការលាលែងតំណែងរបស់ប្រធានប៉ូលិសក្រុងនេះកាលពីរសៀលថ្ងៃសៅរ៍នៅក្នុងសន្និសីទសារព័ត៌មានមួយ។ អ្នកស្រីបាននិយាយថា វាជាការសម្រេចចិត្តរបស់អ្នកស្រី Shields ខ្លួនឯងផ្ទាល់នៅក្នុងការលាលែងពីតំណែងជាប្រធានប៉ូលិស តែអ្នកស្រីនៅតែធ្វើការជាមួយក្រុងដដែលក្នុងតួនាទីមួយដែលមិនទាន់ត្រូវបានកំណត់នៅឡើយ។ លោក Rodney Bryant កំពុងកាន់តំណែងជាប្រធានប៉ូលិសបណ្ដោះអាសន្ន រហូតដល់ពេលដែលអ្នកកាន់តំណែងអចិន្ត្រៃយ៍ត្រូវបានជ្រើសរើស។ ការិយាល័យស៊ើបអង្កេតប្រចាំរដ្ឋ Georgia ដែលកំពុងស៊ើបអង្កេតករណីបាញ់សម្លាប់នេះ បានឲ្យដឹងថា ការប្រឈមមុខដាក់គ្នាដែលបង្កឲ្យមានការបាញ់ប្រហារនេះ ផ្ដើមឡើងនៅពេលដែលប៉ូលិសបានឆ្លើយតបចំពោះបណ្ដឹងមួយដែលថា មានបុរសម្នាក់ដេកនៅក្នុងឡានឃាំងផ្លូវចូលភោជនីយដ្ឋាន Wendy's។ ការិយាល័យស៊ើបអង្កេតប្រចាំរដ្ឋ Georgia បានឲ្យដឹងទៀតថា លោក Brooks បានធ្លាក់ការធ្វើតេស្តជាតិស្រវឹង ហើយបន្ទាប់មកបានប្រឆាំងនឹងការប៉ុនប៉ងចាប់ខ្លួនរបស់ប៉ូលិស។ ការិយាល័យស៊ើបអង្កេតប្រចាំរដ្ឋ Georgia បានបញ្ចេញវីដេអូពីកាមេរ៉ាសុវត្ថិភាពអំពីការបាញ់ប្រហារនេះ កាលពីថ្ងៃសៅរ៍។ វីដេអូបង្ហាញថា បុរសម្នាក់កំពុងរត់គេចពីប៉ូលិសស្បែកសពីរនាក់ ដោយលើកដៃម្ខាង ដែលកាន់របស់អ្វីមួយសំដៅប៉ូលិសម្នាក់ដែលនៅពីក្រោយគាត់ពីរបីជំហាន។ ប៉ូលិសម្នាក់នោះបានដកកាំភ្លើងបាញ់ នៅពេលដែលបុរសនោះនៅបន្តរត់ បន្ទាប់មកបានដួលទៅលើដីនៅកន្លែងចតរថយន្ត។ នាយកការិយាល័យស៊ើបអង្កេតប្រចាំរដ្ឋ Georgia លោក Vic Reynolds បាននិយាយថា លោក Brooks បានឆក់យកឧបករណ៍ឆក់ពីប៉ូលិសម្នាក់ ហើយបានភ្ជង់ឧបករណ៍ឆក់នេះសំដៅប៉ូលិសនៅពេលគាត់រត់គេច ដែលជំរុញឲ្យប៉ូលិសដកកាំភ្លើងបាញ់ប្រមាណ ៣ គ្រាប់។ លោក Reynolds បាននិយាយថា វីដេអូកាមេរ៉ាសុវត្ថិភាពបង្ហាញថា លោក Brooks «រត់ ឬគេចខ្លួនពីមន្ត្រីប៉ូលិសទីក្រុង Atlanta។ វីដេអូនោះបង្ហាញថា លោកកាន់ឧបករណ៍ឆក់នៅក្នុងដៃ»។ វីដេអូនោះមិនបានបង្ហាញការប្រឈមមុខដាក់គ្នាដំបូងរវាងលោក Brooks និងប៉ូលិសទេ។ លោក L. Chris Stewart មេធាវីរបស់គ្រួសារលោក Brooks បាននិយាយថា ប៉ូលិសដែលបានបាញ់សម្លាប់លោក Brooks គួរតែត្រូវចោទប្រកាន់ពីបទ «ប្រើប្រាស់អាវុធមិនត្រឹមត្រូវតាមច្បាប់ ដែលស្មើនឹងបទឃាតកម្ម»។ លោក Stewart និយាយថា៖ «អ្នកមិនអាចជិះទូកពីរបានទេ នៅក្នុងការអនុវត្តច្បាប់។ សម្រាប់អ្នក អ្នកអាចនិយាយថាឧបករណ៍ឆក់គឺជាអាវុធដែលមិនប៉ះពាល់ដល់អាយុជីវិត។ ...ប៉ុន្តែនៅពេលដែលពលរដ្ឋអាមេរិកាំងដើមកំណើតអាហ្វ្រិកម្នាក់នោះដណ្ដើមកាន់វារត់ វាធ្វើឲ្យអ្នកគិតថា វាជាអាវុធដែលអាចបង្កឲ្យមានគ្រោះថ្នាក់ដល់ជីវិតទៅវិញ ដែលជំរុញឲ្យអ្នកដកកាំភ្លើងបាញ់នរណាម្នាក់បាន»។ លោកនិយាយថា លោក Brooks មានកូន ៤ នាក់ ហើយទើបតែបានប្រារព្ធខួបកំណើតកូនស្រីអាយុ ៨ ឆ្នាំរបស់លោក កាលពីថ្ងៃសុក្រនោះ គឺមុនលោកត្រូវបានសម្លាប់។ ការបាញ់ប្រហារនេះបានកើតឡើងចំពេលដែលមានភាពតានតឹងខ្លាំងបំផុតទាក់ទិននឹងភាពសាហាវឃោឃៅរបស់ប៉ូលិស និងការអំពាវនាវឲ្យមានកំណែទម្រង់ប៉ូលិសទូទាំងប្រទេស ក្រោយពីការស្លាប់របស់លោកFloyd កាលពីថ្ងៃទី ២៥ ខែឧសភា នៅក្នុងទីក្រុង Minneapolis រដ្ឋ Minnesota។ ទីក្រុង Altanta ជាទីក្រុងមួយក្នុងចំណោមទីក្រុងជាច្រើនទៀតនៅក្នុងសហរដ្ឋអាមេរិក ដែលមានការតវ៉ាទ្រង់ទ្រាយធំនៅតាមដងផ្លូវកន្លងមក ទាក់ទិននឹងការស្លាប់របស់លោក Floyd។ ក្រុមអ្នកតវ៉ា រួមទាំងសមាជិកគ្រួសាររបស់លោក Brooks ផងដែរ បានប្រមូលផ្ដុំគ្នាកាលពីថ្ងៃសៅរ៍ នៅខាងក្រៅភោជនីយដ្ឋានដែលលោក Brooks ត្រូវបានបាញ់សម្លាប់។ ក្នុងចំណោមក្រុមអ្នកតវ៉ា មានវត្តមានរបស់អ្នកស្រី Crystal Brooks ដែលជាបងថ្លៃរបស់លោក Rayshard Brooks។ អ្នកស្រីបាននិយាយថា៖ «លោក [Brooks] មិនដែលបង្ករបួសស្នាមលើនរណាម្នាក់នោះទេ។ ប៉ូលិសបានសំដៅទៅរថយន្តរបស់គាត់ ហើយទោះបីជារថយន្តកំពុងតែចតក៏ដោយ ក៏ប៉ូលិសបានទាញគាត់ចុះពីលើរថយន្ត ហើយចាប់ផ្ដើមឈ្លោះជាមួយគាត់»។ អ្នកស្រីបន្ថែមថា៖ «គាត់ពិតជាបានឆក់យកឧបករណ៍ឆក់ពិតមែន ប៉ុន្តែគាត់ឆក់វារត់តែប៉ុណ្ណោះ»។ អ្នកស្រី Shields ដែលបានធ្វើប្រធានប៉ូលិសក្រុង Atlanta អស់ពេលជិត ៤ ឆ្នាំ ដំបូងត្រូវបានគេកោតសរសើរក្នុងពេលប៉ុន្មានថ្ងៃក្រោយមក បន្ទាប់ពីការស្លាប់របស់លោក Floyd កាលពីខែមុន។ អ្នកស្រីបាននិយាយថា ប៉ូលិសរដ្ឋ Minnesota ដែលពាក់ព័ន្ធនឹងការស្លាប់របស់លោក Floyd គួរតែជាប់ពន្ធនាគារ ហើយអ្នកស្រីបានដើរក្នុងហ្វូងបាតុករនៅក្នុងទីក្រុង Atlanta នឹងបានប្រាប់អ្នកតវ៉ាថា អ្នកស្រីយល់ពីអារម្មណ៍ខកចិត្ត និងភ័យខ្លាចរបស់ពួកគេ។ អ្នកស្រី Shields បានគាំទ្រអភិបាលក្រុង Atlanta អ្នកស្រី Bottoms នៅពេលដែលអ្នកស្រី Bottoms អង្វរឲ្យក្រុមបាតុករត្រឡប់ទៅផ្ទះវិញ នៅពេលដែលការតវ៉ាបានប្រែក្លាយជាហិង្សា ដោយមានការវាយកម្ទេចផ្នែកខាងមុខនៃហាងទំនិញនានា និងការដុតរថយន្តប៉ូលិសជាដើម។ ប៉ុន្មានថ្ងៃក្រោយមក ក្រោយពីការតវ៉ាអំពីការស្លាប់របស់លោក Floyd អ្នកស្រី Shields បានបណ្ដេញប៉ូលិសពីរនាក់ចេញពីតំណែង និងបញ្ឈរជើងប៉ូលិស ៣ នាក់ផ្សេងទៀត ដែលបានថតជាប់ក្នុងវីដេអូមួយ អំពីការប្រឈមមុខដាក់គ្នាកាលពីថ្ងៃទី ៣០ ខែឧសភា រវាងប៉ូលិស និងនិស្សិតពីរនាក់ ដែលរថយន្តរបស់និស្សិតទាំងពីរនោះជាប់ស្ទះចរាចរណ៍ ដោយសារតែការតវ៉ារបស់ក្រុមបាតុករ។ ប៉ូលិសបានប្រើឧបករណ៍ឆក់ដើម្បីឆក់និស្សិតទាំងពីរ និងបានចាប់អូសពួកគេចេញពីក្នុងឡាន។ នៅពេលដែលរដ្ឋអាជ្ញារចោទប្រកាន់ប៉ូលិស ៦ នាក់ដែលពាក់ព័ន្ធនឹងករណីនេះ អ្នកស្រី Shields បានចោទសួរយ៉ាងបើកចំហរអំពីការចោទប្រកាន់ទាំងនេះ។ ហេតុការណ៍បាញ់សម្លាប់លោក Brooksនេះ បានចោទជាសំណួរបន្ថែមទៀតអំពីនាយកដ្ឋានប៉ូលិសក្រុង Atlanta។ នៅក្នុងសេចក្ដីថ្លែងការណ៍មួយ អ្នកស្រី Shields បានបញ្ជាក់ថា អ្នកស្រីសម្រេចលាលែងពីតំណែង «ចេញពីក្ដីស្រឡាញ់ដ៏ជ្រោលជ្រៅចំពោះទីក្រុងនេះ និងនាយកដ្ឋាន [ប៉ូលិស] នេះ»។ អ្នកស្រី Shields បាននិយាយថា៖ «នេះជាពេលដែលទីក្រុងនេះបន្តដំណើរឆ្ពោះទៅមុខ និងកសាងជំនឿចិត្តរវាងមន្ត្រីអនុវត្តច្បាប់ និងសហគមន៍ដែលយើងបម្រើការ»។ នាយកការិយាល័យស៊ើបអង្កេតរដ្ឋ Georgia លោក Reynolds បាននិយាយថា ភ្នាក់ងាររបស់លោកនឹងផ្ដល់លទ្ធផលស៊ើបអង្កេតជូនមេធាវីប្រចាំសង្កាត់ Fulton County លោក Paul Howard។ ការិយាល័យរបស់លោក Paul Howard នឹងត្រូវសម្រេចថាតើនឹងត្រូវចេញដីកាចោទប្រកាន់ពីបទឧក្រិដ្ឋប្រឆាំងនឹងប៉ូលិសទាំងនោះឬក៏អត់។ លោក Howard បាននិយាយកាលពីថ្ងៃសៅរ៍ថា ការិយាល័យរបស់លោក «បានចាប់ផ្ដើមដំណើរការស៊ើបអង្កេតឯករាជ្យខ្លាំងក្លាមួយអំពីហេតុការណ៍នេះ» ដោយមិនចាំបាច់រង់ចាំលទ្ធផលពីការិយាល័យស៊ើបអង្កេតរបស់រដ្ឋ Georgia។ លោក Brooks បានស្លាប់បន្ទាប់ពីត្រូវបានបញ្ចូនទៅកាន់មន្ទីរពេទ្យមួយកន្លែងនៅក្នុងទីក្រុង Atlanta។ កាលពីថ្ងៃអាទិត្យម្សិលមិញ មន្ត្រីប៉ូលិសម្នាក់ដែលជាប់ពាក់ព័ន្ធនឹងការបាញ់ប្រហារនេះ ត្រូវបានបញ្ឈប់ពីការងារ ហើយមន្ត្រីប៉ូលិសម្នាក់ទៀតត្រូវបានផ្អាកពីការងាររង់ចាំការស៊ើបអង្កេត។ នេះបើតាមការប្រកាសរបស់នាយកដ្ឋានប៉ូលិស។ មន្ត្រីប៉ូលិសដែលត្រូវគេបញ្ឈប់ពីការងារគឺលោក Garrett Rolfe។ លោកត្រូវបាននាយកដ្ឋានប៉ូលិសទីក្រុង Atlanta ជ្រើសរើសចូលធ្វើការកាលពីខែតុលា ឆ្នាំ ២០១៣។ ចំណែកឯមន្ត្រីប៉ូលិសដែលត្រូវបានផ្អាកពីការងាររង់ចាំការស៊ើបអង្កេតនោះគឺលោក Devin Brosnan។ លោកត្រូវបាននាយកដ្ឋានប៉ូលិសខាងលើជ្រើសរើសចូលធ្វើការកាលពីខែកញ្ញា ឆ្នាំ ២០១៨។ នេះបើយោងតាមសេចក្ដីជូនដំណឹងរបស់អ្នកនាំពាក្យប៉ូលិសលោកពលបាលត្រី John Chafee៕